Tomáš, Erik, minister práce, sociálnych vecí a rodiny SR (2024-02-09):
... viete, v záverečnom slove sa vyjadrujeme, pani poslankyňa, k všetkému, čo zaznelo v rozprave. Dobre? Takže pokoj. A poviem to len raz. Keďže ste tu spomenuli opäť pána riaditeľa Sociálnej poisťovne, čo tak svedčí o tom vašom charaktere, pán Hlina, to je proste neuveriteľné, čo vy dokážete predvádzať, len preto, lebo viete, že sedíte v pléne a že ste tu chránený výrokovou imunitou, tak vy na človeka, o ktorom všetky médiá písali, že skúsený manažér ide na riaditeľa Sociálnej poisťovne, ste tu vo svojom prvom slove povedali, že je to člen organizovanej skupiny, ktorý okradol 90-ročného dôchodcu. Povedali ste to, pán Hlina? Toto vaše vyjadrenie a to presne len dokresľuje to, že vy patríte tam, tam medzi tých oľaňákov, ktorí sú schopní povedať čokoľvek na kohokoľvek. Pán Hlina, a je tam osobný záujem v tejto vašej záležitosti, vy ste tam osobne angažovaný v tom, v tej kauze Mlyn. A keď ste si všetko preverili, tak ako som si to dal preveriť ja, lebo ja nemám problém, pokiaľ niekto niekde osobnostne zlyhal, a možno my ešte niečo donesiete navyše, ale vy už nedonesiete nič, že, len ste okydali človeka, skúseného manažéra so skvelým životopisom, tak vám poviem niečo ja, čo som zistil. V tom občianskom združení bol pán Tariška jeden rok, rok 2009-2010. Nikdy nebol členom vedenia predstavenstva toho občianskeho združenia. Viete, čo za ten rok urobil pán Tariška? Za ten jeden jediný rok zaplatil, tuším, dva folkové festivaly a nejaký detský tábor. A ešte tomu pánovi, o ktorom vy ste hovorili, že on ho zodrel z kože s tými, s tou organizovanou skupinou, ponúkal, že preplatí nejaké poistné za tú stavbu a tak ďalej. Máte tie isté zistenia? Pán Hlina, čo sa usmievate, už je to akože vtipné? Myslíte si, že vy okydáte človeka a potom už je to ako sranda? Prídite, prídite potom za mnou, ak niečo máte vážne, ak máte niečo, tak mi to doneste, lebo pán Tariška ponúkol, že keď, keby čokoľvek bolo, tak on okamžite odíde. Ale konkrétne, čo pán Tariška urobil. Pán Tariška, keďže bol iba rok v tom spomínanom združení a všetky tie problémy nastali až dávno po jeho odchode, aj to skúpenie pohľadávok a tak ďalej, doneste mi, konečne mi to doneste, pretože pán Tariška povedal, že on sa bude brániť trestnoprávne a podá, bude sa, samozrejme, brániť, je to jeho, jeho právo. Takže doneste to, ukážte mi to, nemusíte tu vykrikovať a keď nič nemáte, pán Hlina nič viac, čo ste povedali, tak sa ospravedlníte. Buď ten človek zlyhal, buď ten človek zlyhal a my vyvodíme zodpovednosť, alebo sa ospravedlníte. Ale nehovorte, už vidím na vás, jak ste najprv povedali nejakú vetu, že člen organizovanej skupiny, ktorá zodrela 90-ročného dôchodcu, som zvedavý, jak toto svoje tvrdenie chcete naplniť, a potom že už sa len motal. My sme si dokonca pozreli aj tie vaše videá. V určitom momente sa pripojil k tejto skupine. No rok tam bol v tom občianskom združení, od roku 2009 do roku 2010. Ale toto nie je k tomu zákonu. Čiže pokojne príďte za mnou na ministerstvo, doneste, uvidíme, uvidíme. A teraz k vám, že áno, ja som sa spravodlivo rozhorčil, pán Hlina, áno, ja som sa rozhorčil, viete prečo? Viete prečo, pán Hlina? Pretože vy len zdržiavate. Nič iné, len zdržiavate. Keby ste dokonca dovolili hlasovať o tomto skrátenom legislatívnom konaní teraz o jedenástej, tak ja by som tu práveže zostal. Ja by som tu musel byť a, samozrejme, to prvé čítanie by sme riešili, a tam by ste mohli, pán Hlina, obsahovo už aj niečo hovoriť, aj keď to sa skôr hodí, určite ovládate rokovací poriadok, do druhého čítania, do druhého čítania. Ale nie, vy ste sa rozhodli ešte tak jak naschvál, že to tu budete zdržiavať, že jednoducho nech teda tí potravinári a poľnohospodári ešte čakajú. Čiže ja som sa nerozhorčil vo svojom mene, ale v mene tých potravinárov a poľnohospodárov, nie vo svojom mene. Ja tu budem sedieť aj dnes, aj v utorok, aj v stredu, koľko len bude treba. Ale tým hlasovaním, že ste mi teda, tým vaším postojom, že ste nedovolili hlasovať o tom skrátenom legislatívnom konaní, ja by som pokojne už mohol ísť po tomto svojom prejave, predstavte, si preč. Keby ste dovolili, sedel by som tu. A viete čo, budem tu sedieť, pretože ešte aj za kolegov budem uvádzať tie zákony. Do štvrtej tu budem sedieť za ten svoj plat, tak ako vy za ten svoj plat tu budete sedieť. Dobre? Takže len aby ste vedeli, že prečo som sa teda spravodlivo rozhorčil a váš postoj bol typicky detinský. Hovorím, v zmysle tých vašich extravagancií, ktoré tu predvádzate. Ináč strašne ma baví, ak vy hovoríte ostatným ľuďom, čo ste urobili, čo ste vy v živote urobili, čo ste vy dokázali. Rozhadzujete tu peniaze a tak ďalej. Čo ste vy, pán Hlina, v politike urobili za tie roky? Povedzte mi jeden jediný zákon, ktorý ste presadili, ktorý by zlepšil kvalitu života ľudí, možno si nespomínam, ale ja si fakt na veľa nepamätám. Mám vám tu urobiť odpočet svojich zákonov? V opozícii, ktoré som úspešne presadil, vo vládnej koalícii, ktoré som úspešne presadil, alebo minister? Poďme urobiť odpočet roboty v politike, keď vy tak všetkým, myslím, že aj pánovi predsedovi ste raz povedali, že my tu nič nerobíme, len vy. Nie, vy robíte len tieto estrády. Len tieto estrády. Hovorím, mentálne ste sa vôbec nezmenili, ale mne je to ľúto, mne je to ľúto, lebo podľa mňa poslanci, kvalitní poslanci len prispejú ku kvalite diskusie ako takej. Čiže len toľko k tej rýchlosti, a preto hovorím, že vy ste spomínali, že 1. február už to malo platiť. Chápete, jak vy ste mentálne nastavený? 1. február, je ešte 1. február, nie, no už je aký, 9. február, vy sa tešíte, že sa to nestihlo od 1. februára. Keď som tu na hodine otázok a odpovedí minule povedal, že kvôli opozícii, kvôli jej obštrukciám sa nestihnú tieto odvodové úľavy, nestihne sa pokračovať a teda potravinári a poľnohospodári majú problém, tak ja som bol normálne terčom nejakých ešte aj útokov, dokonca ste to na tých svojich zhromaždeniach povedali, čo si to ten Erik Tomáš dovoľuje povedať, že kvôli opozícii teraz sa nestihne pokračovanie odvodovej úľavy. A nestihlo sa. A hovorili ste, že korektne sa mala prerušiť rozprava k trestným kódexom a mohli sme rokovať o týchto zákonoch. No vidíte, ako korektne rokujete. Skrátené legislatívne konanie ste rovno zablokovali, aby sa nehlasovalo, aby sa to zdržiavalo a pritom k skrátenému legislatívnemu konaniu ste nepovedali ani len slovo. Hlavne, že dodržiavať rokovací poriadok. To ste vy. Viete, čo by sa stalo, keby sa prerušili trestné kódexy a dáme tieto zákony pre ľudí? Vy by ste naschvál ešte aj tieto zákony naťahovali len, aby ste odďaľovali rozhodnutie o trestných kódexoch. A dnes ste to predviedli, preto som sa spravodlivo rozhorčil, preto som povedal, že vám naložím, ale vidíte, snažím sa ako vždy držať v nejakých intenciách, nie som osobný, len hovorím, že mentálne ste rovnako nastavený ako OĽANO. To je mentálna rovina, lebo vy máte takéto vystupovanie. Vy máte takéto vystupovanie. Nič sa nezmenilo, hovorím, o chvíľu začnete opäť biť poslancov. O chvíľu, veď si to všetci pamätáme, jak ste tu mlátili poslanca. To ste vy. Trošku sme už dozreli, nie? Už ste mohli aj vy zostarnúť trošku a ja, aj ja mám svoje chyby, všetko, jak všetci, ale ja proste nerozumiem, že zdržiavať pomoc pre potravinárov a poľnohospodárov to môžu len páni Hlina a pán Dostál. Fakt to ste vy dvaja, vy to tu proste roztočíte vždy v tom skrátenom legislatívnom konaní. Minule sa tu nejaká pani poslankyňa z PS, lebo som tu sedel, tiež tak, pardon za výraz, zavzdušnila, že no sedí tu Erik Tomáš a on si dovolil povedať, že ľudia kašlú na to, že či je to v skrátenom alebo v riadnom legislatívnom konaní, ale ona to dezinterpretovala a povedala, že ľudia kašlú na to, že či sa porušuje alebo neporušuje rokovací poriadok. Kde som toto ja kedy povedal. Povedal som, že keď sme schvaľovali 300 eur pre dôchodcov pred koncom roka, aby sme ešte vykompenzovali aspoň ako-tak ten malý 13. dôchodok, ktorý tu Matovičova vláda dávala ako sociálnu dávku, tak som povedal, že ľuďom, ľudia kašlú, alebo ak chcete, ľuďom je to jedno, či to dostanú v skrátenom legislatívnom konaní alebo v riadnom konaní. Rozumiete tomu rozdielu? A takisto je to tu. Poľnohospodárom a potravinárom je, pán Hlina, úplne jedno, či je to v skrátenom alebo riadnom konaní. Naopak, chcú to v tom skrátenom konaní. Preto, lebo už 1. februára bolo neskoro. A vy to tu len blokujete, lebo sa potrebujete predvádzať. To je celé, čo vy robíte, pán Hlina. Ale hovorím, toto je vaša politická kariéra a už si s ňou naložte, ako len chcete. No a keď ste ešte pritom, uzavriem to tak, že vy si svoje peniaze chcete zaslúžiť a všetci by si ich mali zaslúžiť, a preto tu robíte tieto estrády a tieto vystúpenia, no dobre, tak si to porovnajme. Tak vy robíte tieto estrády, ktoré sú úplne zbytočné. Dnes to bolo fakt úplne zbytočné, ako som povedal, k skrátenému ani slovo, no ja som za ten čas rokoval so zväzom cukrárov, cestovinárov, pekárov. Tí, viete, čo vám odkazujú? Aj vám, pán Hlina. Prestaňte, rýchlo nech sa to schváli, nech to aspoň od toho 1. marca dáme. Nech to máme aspoň od toho 1. marca, lebo nám to pomôže. To nie sú zbytočne vyhovené peniaze, to im naozaj pomáha. Tak načo je toto dobré? To nemôžte zahlasovať normálne za zákony, ísť rýchlo a už sme to mohli mať, už sme mohli mať prvé čítanie, mohlo byť druhé čítanie, ale dobre. Ja viem, príde prvé, druhé čítanie, budete tu zase, ja by som aj reagoval na nejaké vaše slová, ale prepáčte, ja vám nerozumiem. Naozaj ja vás počúvam, ja vás počúvam a ja vám nerozumiem. Vy ste taký, ako už som vám to raz povedal, bol tu in poslanec, sme ho nazývali generátor náhodných slov. Ja sa snažím zapísať si niečo, ale nerozumiem. Naozaj alebo teraz v dobrom to hovorím. Ja vás vôbec nechcem urážať. Vôbec nie. Len nerozumiem. Rád by som na niečo reagoval. Čiže ešte raz. Mali ste sa, už keď ste sa tak prihlásili a urobili ste zle, ako školáčik ste sa tu tešili aj s pánom Dostálom, vy fakt a ja neviem, kedy dospejete, chlapi, tak, tak už ste mohli aspoň niečo vecné k tomu skrátenému legislatívnemu konaniu. Pán Dostál je v tomto úplne majster sveta. Teraz každé skrátené legislatívne konanie je problém. Keď tu bol vládny poslanec a vládna koalícia, tá bývalá, štvrtinu všetkých zákonov prijímala v skrátenom legislatívnom konaní vrátane ústavných zmien, vrátane ústavných zmien, vtedy bolo všetko v poriadku. Nič, chcem vás iba na záver poprosiť, nerobte to, najmä pri takýchto zákonoch, ktoré pomáhajú ľuďom, nerobte to, poďme sa naťahovať pri nejakých iných veciach. Áno, aj pri trestných zákonoch, jasné je to na diskusiu, ale toto, toto bolo úplne zbytočné, pán Hlina. Ďakujem pekne. (Potlesk.)